Bilkunder, verksteder og bilimportører må forberede seg på sjokk, er beskjeden fra Norges automobilforbund, NAF.

– Dieselbilen er død om bare sju år, hvis fordelene for elbil videreføres som nå, sier NAFs kommunikasjonssjef, Inger Elisabeth Sagedal.

Grunnen er ny teknologi, stor interesse og subsidier av elbilene.

Likevel vil det være mange dieselbiler på veiene. I dag utgjør dieselbiler halve bilparken.

– Dieselbilen forsvinner ut av butikkene før bensinbilen. Det kan man like eller ikke like, men det er villet politikk, sier Sagedal.

Nå vil hun ha svar fra regjeringen på om fordelene for elbil videreføres etter 2021.

ELEKTRISK MÅL: Beregninger Transportøkonomisk institutt har gjort for NAF viser at det er mulig å nå politikernes mål om at nybilsalget i 2025 er uten utslipp. Foto: Erik Johansen / NTB scanpix

Kan nå politisk bilmål

Beregninger Transportøkonomisk institutt har gjort for NAF viser at det er mulig å nå politikernes mål om at nye biler selges uten miljøfarlige utslipp i 2025.

Politisk mål for bilen Ekspandér faktaboks Regjeringen og Stortinget har i Nasjonal transportplan 2018–2029 satt som mål at alle nye personbiler som registreres i 2025 skal være utslippsfrie. Meldingen heter Meld. St. 33 2017–2018. I regjeringsplattformen står det at Solberg-regjeringen skal starte arbeidet med et bilavgiftssystem som er bærekraftig etter 2025.

Anslaget betinger moderat prisnedgang på batterier, at rekkevidden for elbilene fortsetter å øke hvert år, samtidig som avgiftsfordelene videreføres.

Klima- og miljødepartementet har også vært med på å finansiere modellberegningen, som viser mange mulige scenarier.

HALVPARTEN: Over halvparten av alle nye biler solgt i Oslo i mars var helelektriske. Foto: Tore Meek / NTB scanpix

Avgifts-dilemma

Over 30.000 nordmenn står nå i kø for å få elbilen sin.​​​​​​​ Over halvparten av alle nye biler solgt i Oslo i mars var helelektriske.

– Bilkundene må få vite hva som skjer med avgifter og elbilsatsinger fremover, sier kommunikasjonssjef Inger Elisabeth Sagedal i NAF.

Fordeler for Elbilene Ekspandér faktaboks Sentrale fordeler med elbil, staten bestemmer: Ingen engangsavgift

Ingen moms ved kjøp

Halv firmabilbeskatning

455 kroner i årsavgift Lokale fordeler med elbil. Lokale myndigheter bestemmer: Mulighet for gratis offentlig parkering

Fritak for bompenger

Kan kjøre i kollektivfeltet

Fritak for fergeavgifter

Gratis lading på de fleste offentlige ladestasjoner (Kilde:NAF)

LES OGSÅ: Elbil-salget mot nye høyder

Helge Orten fra Høyre leder stortingets transport- og kommunikasjonskomite. Han sier de havner i en skvis mellom bilavgifter og miljø fordi elbilsatsingen er så vellykket, og kan derfor ikke gi klare svar.

LOVER IKKE: Høyre kan ikke gi noen løfter om bilavgiftene etter 2021, men er i gang med å vurdere dem, sier Helge Orten (H). Foto: Aleksander Båtnes / NRK

– Hvis vi klarer målsettingen, blir det mindre penger inn i statskassa. Men det er ting vi må se litt nærmere på, sier Orten.

Løftet om fordeler for elbiler gjelder denne stortingsperioden, til 2021.

LES OGSÅ: Rekordår i salg av antall elbiler i fjor

Halvert engangsavgift

Statens inntekter fra engangsavgift beregnes å bli mer enn halvert fram til 2025, med mindre elbilene blir pålagt moms og engangsavgift.

– Vi må se om det er grunnlag for å fase inn avgifter også for kjøretøy med null utslipp. Samtidig har vi innført fordeler for elbiler for å nå den heftige målsettingen om alt nybilsalg i 2025 skal være null-utslippsbiler, sier Orten.

Men Høyre kan ikke gi noen løfter om hva som skjer etter 2021.

LES OGSÅ: Bilavgiftene på vei ut